b'\n_START_ARTICLE_\nIvan Tav\xc4\x8dar (u\xc4\x8ditelj)\n_START_SECTION_\n\xc5\xbdivljenje in delo\n_START_PARAGRAPH_\nTav\xc4\x8dar je osnovno in me\xc5\xa1\xc4\x8dansko \xc5\xa1olo ter u\xc4\x8ditelji\xc5\xa1\xc4\x8de  (1905\xe2\x80\x931909) obiskoval v Ljubljani. Slu\xc5\xbeboval je v \xc5\xbdeleznikih (1910) v Sori in Ljubljani (1911\xe2\x80\x931913) na Brdu, od oktobra 1913 je bil v Trstu suplent na dr\xc5\xbeavni pripravnici za srednje \xc5\xa1ole. V letih 1914\xe2\x80\x931916 je bil vojak v Karpatih. Leta 1916 je bil  voja\xc5\xa1\xc4\x8dine opro\xc5\xa1\xc4\x8den in se je vrnil v Trst kjer je u\xc4\x8dil na pripravnici za trgovsko in obrtno nadaljevalno \xc5\xa1olo. Leta 1918 je pribe\xc5\xbeal v Ljubljano in u\xc4\x8dil na Vi\xc4\x8du, v Spodnji \xc5\xa0i\xc5\xa1ki in za Be\xc5\xbeigradom, kjer je bil od 1945 do upokojitve 1948 tudi ravnatelj. Vmes je bil smu\xc4\x8darski u\xc4\x8ditelj pri Zimski \xc5\xa1portni zvezi in tudi ve\xc4\x8dkratni tajnik Slovenskega planinskega dru\xc5\xa1tva (SPD)._NEWLINE_V desetletju pred 1914 je kot \xc4\x8dlan skupine Dren (njeni \xc4\x8dlani so bili tudi P. Kunaver, I. Michler idr.) prehodil Kamni\xc5\xa1ko-Savinjske Alpe, Vzhodne in Zahodne Julijce, Karavanke, plezal med drugim v Zeleni\xc5\xa1kih \xc5\xa1picah, na Planjavi in Ko\xc4\x8dni in bil tudi jamar. Kot smu\xc4\x8darski u\xc4\x8ditelj je vodil civilne in voja\xc5\xa1ke smu\xc4\x8darske te\xc4\x8daje, \xc5\xa1tevilne te\xc4\x8daje za smu\xc4\x8darske u\xc4\x8ditelje, vneto \xc5\xa1iril predvsem turno smu\xc4\x8danje. Nad 50 let je fotografiral za SPD, turisti\xc4\x8dno propagando in \xc5\xa1olsko ministrstvo ter dosegel mnogo priznanj.'